Document ID: 32005D0869

ΑΠΌΦΑΣΗ ΤΗΣ ΕΠΙΤΡΟΠΉΣ
της 2ας Δεκεμβρίου 2005
για την τροποποίηση της απόφασης 2005/62/ΕΚ όσον αφορά την παράταση της μεταβατικής περιόδου για την Κύπρο
[κοινοποιηθείσα υπό τον αριθμό Ε(2005) 4630]
(Το κείμενο στην ελληνική γλώσσα είναι το μόνο αυθεντικό)
(2005/869/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, της 3ης Οκτωβρίου 2002, για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο (1), και ιδίως το άρθρο 24 παράγραφος 6 και το άρθρο 32 παράγραφος 1,
Εκτιμώντας τα ακόλουθα:
(1)
Η απόφαση 2005/62/ΕΚ της Επιτροπής, της 27ης Ιανουαρίου 2005, καθορίζει τα μεταβατικά μέτρα που πρέπει να εφαρμόσει η Κύπρος σχετικά με την επιτόπια καύση ή ταφή των ζωικών υποπροϊόντων, δυνάμει του κανονισμού (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου (2), ο οποίος προβλέπει μεταβατική περίοδο που λήγει την 1η Νοεμβρίου 2005. Η εν λόγω περίοδος προβλέπεται για να δοθεί στην Κύπρο το χρονικό περιθώριο να εφαρμόσει ένα σύστημα συλλογής και τελικής διάθεσης των ζωικών υποπροϊόντων.
(2)
Η Κύπρος έχει πλέον ενημερώσει την Επιτροπή ότι το σύστημα συλλογής και τελικής διάθεσης δεν θα λειτουργεί έως την 1η Νοεμβρίου 2005 και ζήτησε από την Επιτροπή να παρατείνει την ισχύ της τρέχουσας μεταβατικής περιόδου για 14 επιπλέον μήνες. Ωστόσο, η Κύπρος επισήμανε ότι ενδέχεται να είναι σε θέση να εφαρμόσει το σύστημα εντός αυτού του χρονικού διαστήματος ή ακόμα και πριν από την εκπνοή του.
(3)
Είναι συνεπώς ανάγκη να παραταθεί η ισχύς των μεταβατικών μέτρων που θεσπίστηκαν με την απόφαση 2005/62/ΕΚ.
(4)
Η Κύπρος θα πρέπει να αναφέρει τακτικά στην Επιτροπή στοιχεία σχετικά με την πρόοδο και συγκεκριμένα τα βήματα που ολοκληρώθηκαν, τα βήματα που πρέπει ακόμα να γίνουν και τα χρονοδιαγράμματα για την ολοκλήρωσή τους. Η Επιτροπή προτίθεται να συνεχίσει να παρακολουθεί εκ του σύνεγγυς την κατάσταση στην Κύπρο.
(5)
Κατά την παραταθείσα μεταβατική περίοδο, η Κύπρος δεσμεύτηκε να συνεχίσει να λαμβάνει τα αναγκαία μέτρα για να μην τίθεται σε κίνδυνο η ανθρώπινη υγεία ή η υγεία των ζώων και το περιβάλλον, όπως ορίζει ο κανονισμός (ΕΚ) αριθ. 811/2003 της Επιτροπής, της 12ης Μαΐου 2003, για την εφαρμογή του κανονισμού (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου όσον αφορά την απαγόρευση ανακύκλωσης εντός του ίδιου ζωικού είδους για τα ψάρια, την ταφή και την καύση ζωικών υποπροϊόντων και ορισμένα μεταβατικά μέτρα (3).
(6)
Συνεπώς, η απόφαση 2005/62/ΕΚ θα πρέπει να τροποποιηθεί αναλόγως.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2005/62/ΕΚ τροποποιείται ως εξής:
1)
Στο άρθρο 1 παράγραφος 1, η ημερομηνία «1η Νοεμβρίου 2005» αντικαθίσταται από την ημερομηνία «1η Ιανουαρίου 2007».
2)
Στο άρθρο 2, η δεύτερη πρόταση αντικαθίσταται από το ακόλουθο κείμενο:
«Η Κύπρος υποβάλλει περιοδικές εκθέσεις την 1η Φεβρουαρίου 2006, την 1η Μαΐου 2006, την 1η Αυγούστου 2006 και την 1η Νοεμβρίου 2006 στην Επιτροπή και στα άλλα κράτη μέλη σχετικά με την πρόοδο που έχει σημειωθεί όσον αφορά τη θέσπιση συστήματος τελικής διάθεσης.»
3)
Το άρθρο 3 αντικαθίσταται από το ακόλουθο κείμενο:
«Άρθρο 3
Η παρούσα απόφαση εφαρμόζεται από την 1η Ιανουαρίου 2005 έως την 1η Ιανουαρίου 2007.»
Άρθρο 2
Η παρούσα απόφαση εφαρμόζεται από την 1η Νοεμβρίου 2005.
Άρθρο 3
Η παρούσα απόφαση απευθύνεται στην Κυπριακή Δημοκρατία.
Βρυξέλλες, 2 Δεκεμβρίου 2005.

Labels: 1
17
20
18
15